《送沈良臣知南雄》
明代·王缜

雄郡东南第一州，使君五马此来游。几多异政曾膺宠，千里疲民又轸忧。

地暖淩江冰雪少，风清越石瘴烟收。笑余早晚梅边过，满耳歌声处处秋。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。